title: "Substrootspr\u00e4ke"
text: "En Substrootspr\u00e4ke as en spr\u00e4ke, di \u00f6nj en bestimd gebiit erseet w\u00f6rden as foon en oudern spr\u00e4ke, di superstrootspr\u00e4ke. Wilems w\u00e5rt uk j\u00fc kort betiikning substroot br\u00fckt.\n\nspr\u00e4ke\u00e4nring \nBai en spr\u00e4ke\u00e4nring w\u00e5rt en spr\u00e4ke \u00f6nj en bestimd gebiit erseet foon en naien spr\u00e4ke. Di erseete spr\u00e4ke as dan di substrootspr\u00e4ke foon e naie spr\u00e4ke. Wan b\u00fcte d\u00e5t gebiit nuch en form foon en \u00fc\u00fcljen spr\u00e4ke sn\u00e5\u00e5ked w\u00e5rt, dan as d\u00e5t en adstrootspr\u00e4ke foon di naie spr\u00e4ke. Amkiird as di naie spr\u00e4ke foon d\u00e5t gebiit di superstrootspr\u00e4ke foon e \u00fc\u00fclje spr\u00e4ke.\n\nDeeram d\u00e5t d\u00e5t erseeten m\u00e5\u00e5stens ai fulkaamen as, san \u00f6nj en superstrootspr\u00e4ke oofding r\u00e4ste foon e substrootspr\u00e4ke witufinen. Dadeer r\u00e4ste, da oufwike foon da norm\u00e5\u00e5le r\u00e4igle foon e spr\u00e4ke, koone d\u00e4ike uurde weese, ouers uk noome, as \u00fc\u00fclje st\u00e4\u00e4senoome unti tradisjon\u00e4le persoonsnoome.\n\nbiispele \nFor j\u00fc angelsaksisch invasion w\u00f6rd \u00f6nj \u00c4ngl\u00f6nj keltisch snaaked. D\u00e5t \u00e4nglisch heet deer \u00e5ls\u00fc en keltisch substroot.\nIir da Germane d\u00f6\u00f6r di Limes br\u00e4ken, w\u00f6rd \u00f6nj S\u00f6\u00f6der-Tj\u00fcschl\u00f6nj w\u00e5rschiinjlik en romaansche spr\u00e4ke sn\u00e5\u00e5ked. D\u00e5t tj\u00fcsch heet deer dan en romaansch substroot.\n\nfor\u00fc\u00fcljfrasch \nUk foon d\u00e5t frasch w\u00e5rt \u00f6njn\u00fcmen, d\u00e5t d\u00e5t en substrootspr\u00e4ke j\u00e4\u00e4wen heet bai da f\u00f6ljke da frasch sn\u00e5\u00e5ke unti sn\u00e5\u00e5ked heewe. Foon dideere substrootspr\u00e4ke foon d\u00e5t frasch, betiikned \u00e5s for\u00fc\u00fcljfrasch, as nuch ai foole bek\u00e5nd. D\u00e5t m\u00f6nje we liire d\u00f6\u00f6r rekonstruksjoon \u00fct r\u00e4ste.\t\t\t\t\n\nBai j\u00fcdeer rekonstruksjoon w\u00e5rt tujarst l\u00f6ked eefter uurdforme, da j\u00fc germaansch luudfersch\u00fcwing ai mam\u00e5\u00e5ged heewe. S\u00fc as d\u00e5t indogermaansch p bai e uurdbegan \u00f6nj \u00e5le germaansche spr\u00e4ke tu f wuuden (latisch piscis w\u00e5rt tu fasch).\n\nWan d\u00e5t n\u00fc \u00f6nj d\u00e5t frasch uurde jeeft ma \"p\" bai e uurdbegan, da ai leetere entliining unti l\u00fcdm\u00e5\u00e5lerai entst\u00e5me, dan m\u00f6tj d\u00e5t him am substrootuurde hoonle. M\u00f6\u00f6like biispele san: paad ('stich') \u00e4n p\u00e4il.\n\nen tweed substroot \nDa boowenn\u00e5\u00e5mde uurde wjarn suke, da da Frasche \u00e5l man\u00fcmen heewe eefter Nordfraschl\u00f6nj. Man as j\u00fc jarst woog foon Frasche \u00f6nj d\u00e5t 8. iirhunert aw da ail\u00f6nje ank\u00f6m, dr\u00e5\u00e5weden ja deer flicht eefterblaawene angelsachse \u00f6nj, as huum siinj koon an hu ouern\u00fcmene st\u00e4\u00e4senoome \u00e4n flicht hu uurde.\nJ\u00fc tweed woog foon frasche l\u00f6njede \u00f6nj d\u00e5t 11. iirhunnert aw d\u00e5t f\u00e5\u00e5stl\u00f6nj, weer ja aw da d\u00e5nsche st\u00e5\u00e5ten, foon da ja dan foole uurde ouern\u00fcmen, da dan uk diiljs aw da ail\u00f6nje k\u00f6men.\nOuers deer hoonelt ham d\u00e5t w\u00e4lj am en adstroot, lik\u00e5s uk bai da uurde \u00fct d\u00e5t l\u00e4ichtj\u00fcsch.\n\nLiteratuur\n N. \u00c5rhammar, das Nordfriesische im Sprachkontakt, in: Handbuch des Friesischen. Hg. von Horst Haider Munske. T\u00fcbingen 2001 - , S. 313-353.\n\nLinke \n FRISIAN ASSIBILATION AS A HYPERCORRECT EFFECT DUE TO A SUBSTRATE LANGUAGE\n Substrat, Superstrat, Adstrat\n Sprachwandel und Sprachkontakt\n\nSpr\u00e4kewaasenschap"